Uredba Komisije (ES) št. 1162/2002

z dne 28. junija 2002

o spremembi Uredbe (EGS) št. 94/92 o podrobnih pravilih za izvajanje ureditve uvozov iz tretjih držav v skladu z Uredbo Sveta (EGS) št. 2092/91

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil [1], kakor je bila nazadnje spremenjena z Uredbo Komisije (ES) št. 473/2002 [2], in zlasti člena 11(1) Uredbe,

ob upoštevanju naslednjega:

(1) Seznam tretjih držav, iz katerih morajo izvirati nekateri kmetijski proizvodi, pridelani po postopku ekološke pridelave, da se lahko tržijo v Skupnosti, predviden v členu 11(1) Uredbe (EGS) št. 2092/91, je naveden v Prilogi k Uredbi Komisije (EGS) št. 94/92 [3], kakor je bila nazadnje spremenjena z Uredbo (ES) št. 2589/2001 [4]. Navedeni seznam je pripravljen v skladu s členom 11(2) Uredbe (EGS) št. 2092/91.

(2) Nova Zelandija je Komisijo zaprosila, da se jo vključi na seznam, predviden v členu 11(1) Uredbe (EGS) št. 2092/91. Njeni organi oblasti so predložili informacije, zahtevane v skladu s členom 2(2) Uredbe (EGS) št. 94/92.

(3) Preučitev teh informacij in razprava z organi oblasti Nove Zelandije, ki je sledila, sta pripeljali do ugotovitve, da so v navedeni državi pravila, ki urejajo pridelavo in kontrolo kmetijskih proizvodov, enakovredna pravilom iz Uredbe (EGS) št. 2092/91.

(4) Uvozi iz Nove Zelandije v Evropsko skupnost sedaj potekajo v skladu s členom 11(6) Uredbe (EGS) št. 2092/91. Pridelovalci in izvozniki bodo potrebovali prehodno obdobje za prilagoditev Uradnemu programu za zagotavljanje ekološke pridelave živil (Food Official Organic Assurance Programme).

(5) Trajanje vključitve Nove Zelandije na seznam naj bi bilo odvisno od rezultata preverjanja pravil pridelave na kraju samem in kontrolnih ukrepov, ki se dejansko uporabljajo na Novi Zelandiji, predvidenih v členu 11(5) Uredbe (EGS) št. 2092/91.

(6) Organi oblasti Nove Zelandije so Komisiji predložile vsa potrebna jamstva in podatke, ki izpolnjujejo zahtevo, da kontrolni organi izpolnjujejo merila, določena v členu 11(2) Uredbe (EGS) št. 2092/91.

(7) Uredbo (EGS) št. 94/92 je zato treba ustrezno spremeniti.

(8) Ukrepi, predvideni s to uredbo, so v skladu z mnenjem odbora iz člena 14 Uredbe (EGS) št. 2092/91 –

SPREJELA NASLEDNJO UREDBO:

Člen 1

Priloga k Uredbi (EGS) št. 94/92 se spremeni, kakor je določeno v Prilogi k tej uredbi.

Člen 2

Med prehodnim obdobjem, ki se izteče 30. junija 2003, Ministrstvo za kmetijstvo in gozdarstvo Nove Zelandije (MAF) lahko tudi izda potrdilo iz člena 11(1)(b) Uredbe (EGS) št. 2092/91 za proizvode, za katere so bila izdana in priglašena uvozna dovoljenja v skladu s členom 11(6) navedene uredbe, pod pogojem, da so bila dovoljenja izdana pred 1. julijem 2002.

Člen 3

Ta uredba začne veljati 1. julija 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. junija 2002

Za Komisijo

Franz Fischler

Član Komisije

[1] UL L 198, 22.7.1991, str. 1.

[2] UL L 75, 16.3.2002, str. 21.

[3] UL L 11, 17.1.1992, str. 14.

[4] UL L 345, 29.12.2001, str. 18.

--------------------------------------------------

PRILOGA

V Prilogi k Uredbi (EGS) št. 94/92 se za besedilom glede Švice doda naslednje besedilo:

"Nova Zelandija

1. Skupine proizvodov:

(a) nepredelani proizvodi iz kmetijskih pridelkov, živina in nepredelani živalski proizvodi v smislu člena 1(1)(a) Uredbe (EGS) št. 2092/91, razen:

- živine in živalskih proizvodov, ki imajo ali bodo imeli označbe o preusmeritvi,

- proizvodov ribogojstva;

(b) predelani kmetijski pridelki in živalski proizvodi, namenjeni za prehrano ljudi v smislu člena 1(1)(b) Uredbe (EGS) št. 2092/91, razen:

- živalskih proizvodov, ki imajo ali bodo imeli označbe o preusmeritvi,

- proizvodi, ki vsebujejo proizvode ribogojstva.

2. Izvor:

Proizvodi iz skupine 1(a) in ekološko pridelane sestavine v proizvodih iz skupine 1(b), pridelani na Novi Zelandiji ali uvoženi na Novo Zelandijo:

- iz Evropske skupnosti, ali

- iz tretje države v okviru ureditve, ki je priznana kot enakovredna določbam člena 11(1) Uredbe (EGS) št. 2092/91, ali

- iz tretje države, katere pravila pridelave in kontrolni sistem so bili priznani kot enakovredni Uradnemu programu MAF za zagotavljanje ekološke pridelave živil na podlagi jamstev in informacij, ki jih je priskrbel pristojni organ oblasti te države v skladu z določbami, izoblikovanimi na MAF in pod pogojem, da se uvozijo samo ekološko pridelane sestavine, ki bodo vključene, do največ 5 % proizvodov kmetijskega izvora, v proizvode iz skupine 1(b), pripravljene na Novi Zelandiji.

3. Kontrolni organi: BIO-GRO Nova Zelandija; Certenz.

4. Organi za izdajo potrdil: Ministrstvo za kmetijstvo in gozdarstvo (MAF) Nove Zelandije.

5. Trajanje vključitve: do 30. junija 2006."

--------------------------------------------------